Hanka Krawcec

Hanka Krawcec ( Hannah Schneider; * 13. měrca 1901 w Drježdźanach, † 19. oktobra 1990 w Filipowje, Čěska) bě serbska wuměłska molerka, grafikarka a ilustratorka a płaći jako prěnja profesionelna serbska wuměłča.

Narodźi so jako dźowka w Drježdźanach bydlaceho serbskeho komponista Bjarnata Krawca a nawukny grafikarske rjemjesło najprjedy w sakskej stolicy a pozdźišo pola Františeka Kysele na Wysokej šuli wuměłskeho rjemjeslnistwa w Praze. W lěće 1921 bě sobuzałožerka Koła serbskich tworjacych wuměłcow. Po nawróće do Němskeje w lěće 1928 dźěłaše hač do kónca Druheje swětoweje wójny w Berlinskim wabjenskim ateljeju Egona Judy a hnydom po wójnje pola Domowiny w Budyšinje, hdźež stwori hač do dźensnišeho płaćiwy emblem Zwjazka łužiskich Serbow.

mini|Wopomnjenska tafla při torhošću we Warnoćicach (W tutym domje je wot 1960 do 1986 bydliła a tworiła wuznamna serbska grafikarka a molerka Hanka Krawcec 13.3.1901 19.10.1990)
W lěće 1947 přesydli so na přeće maćerje k staršimaj do čěskich Warnoćic, hdźež hač do lěta 1986 bydleše. Poslednje lěta swojeho žiwjenja přebywaše w hladarni bliskeho Filipova pola Jiříkova. Wona bu pohrjebana w swójbnym rowje na Warnočanskim měšćanskim kěrchowje.

Najwažniši dźěl jeje twórbow bu w cyklusu Člověk by člověku světlem měl být (1961–75) wozjewjeny. Jeje dźěła su zastupjene mjez druhim w zběrkach Čěskeje narodneje galerije a Narodneho muzeja w Praze. W lěće 1982 dósta Myto Ćišinskeho za swój žiwjenski skutk.

 Literatura 
 Milan Hrabal: Hanka Krawcec. Varnsdorf 2001. ISBN 80-238-7019-X
 Cyril Kola: Hanka Krawcec njeboha. Rozhlad 1990 (12), str. 351sl.
 Milan Hrabal: Hanka Krawcec – výtvarné dílo / tworjace wuměłstwo. Varnsdorf 2011. ISBN 978-80-86409-29-0

 Wotkaz 
 Krótki žiwjenjopis na stronach Měšćanskeje knihownje Varnsdorf 

Kategorija:Žona
Kategorija:Rodź. 1901
Kategorija:Zemr. 1990
Kategorija:Serb
Kategorija:Moler
Kategorija:Grafikar
Kategorija:Wosoba (Drježdźany)
Kategorija:Nošer Myta Ćišinskeho